ועדת הכספים, כנסת 17, פרוטוקול מספר 425, 2007-06-11 12:00

סטס מיסז'ניקוב: אנחנו מדברים על הצעות חוק של חברת הכנסת תירוש וחברת הכנסת נוקד.

סטס מיסז'ניקוב: ההצעות חשובות ומסובכות.

סטס מיסז'ניקוב: מכיוון שאין הסכמה של הממשלה ניסינו להגיע לאיזו שהיא הסכמת ביניים.

רונית תירוש: יש רשות מחוקקת ורשות מבצעת.

רונית תירוש: מקובל עלי והגיוני שרשות מבצעת תתנגד לחקיקה כזאת או אחרת - בוודאי אם היא פרטית - אבל לא יכול להיות שיהפכו את זה לחוכא והיתלולה בזה שלא יסייעו במאומה וישתקו את עבודת בית המחוקקים.

רונית תירוש: ההצעה שלי מדברת על כך שאנשים שמתקשרים עם המדינה ושלחותיה – שילטון מרכזי, שילטון מקומי, רשויות מקומיות -מגיעים איתם לחוזים של שוטף פלוס 60, 90.

רונית תירוש: היו תקופות רעות שבהן החוזה לא עמד בתוקפו, זאת אומרת שאפילו לא היה שוטף 60,90.

רונית תירוש: ברגע שעשית את העסקה מול המדינה אתה צריך לשלם מע"מ, גם אם לא קיבלת שקל.

רונית תירוש: יוצא שאזרח פשוט מממן מימון ביניים את המדינה בזה שהוא משלם מע"מ.

רונית תירוש: בדרך כלל ההיקפים הם היקפים מאוד גבוהים.

רונית תירוש: אני יודעת על מקרים של התקפי לב ועל מקרה שהסתיים במוות של אדם שנקלע למצב שהוא מחויב לשלם הרבה מאוד כסף.

רונית תירוש: הוא עוד לא קיבל את התמורה לעבודה שלו בשקל והוא כבר היה צריך לממן את המדינה.

רונית תירוש: אני מציעה שבאותו יום שקיבלת את התמורה לעבודה שלך תשלם את המע"מ שלך.

ניסן סלומינסקי: זה רק כלפי הממשלה?

רונית תירוש: אני עשיתי את זה רק כלפי הממשלה.

רונית תירוש: חברת הכנסת אורית נוקד עשתה את זה גם במגזר הרגיל.

רונית תירוש: בישיבה הקודמת רשות המסים התחייבה שעד סוף הכנס של החורף הם יביאו פתרון לבעיה.

רונית תירוש: הם טוענים שהם רק התחייבו לבדוק את העניין.

רונית תירוש: הם היו צריכים לבוא עם משהו.

רונית תירוש: המשהו הזה יכול להיות הרחבה של רשימת העוסקים שמותר להם לקבל כנגד מזומנים.

רונית תירוש: צווארון לבן מקבל את זה היום, אבל לא מוסכניקים, לא טכנאים, לא יועצים ארגוניים.

רונית תירוש: אלה לא קיימים ברשימה.

רונית תירוש: להבנתי היו צריכים להביא רשימה מורחבת, או איזה שהן תקנות אחרות.

רונית תירוש: כנס החורף כבר הסתיים, עומד להסתיים כנס הקיץ והם גם עכשיו לא מתחייבים להביא שום דבר.

רונית תירוש: מה שהם אמרו זה שהחשכ"ל יוציא הנחייה לרענון למדינה ולרשויות המקומיות שאין לעשות שוטף, שאפשר להביא חשבונית עסקה ולא חשבונית מס.

רונית תירוש: חשבונית עסקה אתה לא חייב לשלם את המע"מ.

רונית תירוש: גם פה יש חילוקי דעות .

רונית תירוש: הכל מסובך לי, הכל לא ברור לי.

אורית נוקד: לי יש שתי הצעות חוק.

אורית נוקד: זאת שבה אנחנו עוסקים מתייחסת לעסקאות עם המדינה.

אורית נוקד: הצעת החוק שלי מוסיפה עוד פן למה שדיברה עליו רונית, כלומר דחייה של 180 יום.

אורית נוקד: יש צדק והיגיון בדבר.

אורית נוקד: אם הוא לא משלם לך את התמורה תידחה גם את המע"מ.

אורית נוקד: הצעת החוק שלי גם מדברת על הוראת שעה.

אורית נוקד: בואו נראה איך מתארגנים, איך מתפקדים.

אורית נוקד: אני חושבת שזה יכול לסייע לעסקים הקטנים.

אורית נוקד: זה נכון וצודק.

אורית נוקד: כבר בכנסת הקודמת ההצעה הזאת עלתה והייתה התנגדות של הממשלה.

אורית נוקד: כמו שאומרת רונית, מנסים לדחות את זה כל הזמן.

אורית נוקד: עכשיו מתקרבים למועד סיום המושב, כשמי יודע מה יהיה בהמשך.

רונית תירוש: הכסף שייגרע זה הכסף של האזרח הקטן שלא חייב לתת את זה למדינה.

רונית תירוש: כל מה שאנחנו אומרים זה דחייה.

רונית תירוש: הוא ידחה את זה למועד שבו הוא מקבל תמורה.

בועז סופר: התוצאה של כל הצעות החוק האלו - גם אם המטרה המקורית שלהן היא כפי שאני מציג - ברורה.

בועז סופר: זה מעבר של המשק לבסיס מזומן.

בועז סופר: עם הדברים האלה אנחנו לא יודעים לחיות.

בועז סופר: אנחנו לא יכולים לאתר את האפליות האלו בין המדינה כחייבת לבין עוסק אחר כחייב.

בועז סופר: אני לא חושב שמישהו יתווכח על העובדה שכשהמדינה חייבת כסף היא צריכה לעמוד בהתחייבויות שלה.

בועז סופר: זה ברור לחלוטין.

בועז סופר: החשב הכללי שינה פה דברים.

בועז סופר: אני חושב שהמדינה עומדת בהתחייבויות.

בועז סופר: יש ויכוח מה ההגדרה של המדינה.

בועז סופר: מעבר לעלות הפיסקלית המאוד מאוד גבוהה מדובר על לכתוב את חוק מע"מ מחדש, מדובר על מערכת שאנחנו לא יודעים אפילו איך לטפל בה.

רונית תירוש: מה אתה מציע?

בועז סופר: שני שליש מהעוסקים משלמים על בסיס מזומן ומקזזים במצטבר.

בועז סופר: זה אומר שהיום הם נהנים מהשיטה הנוכחית.

בועז סופר: ההצעה להעביר את כל המשק לבסיס מזומן אומרת שאנחנו נטיב עם שליש, בעוד שאת שני השליש האחרים נדפוק.

בועז סופר: אין דרך אחרת להציג את זה.

בועז סופר: שני שליש משלמים רק כשהכסף מגיע אליהם, אבל כשהם רוכשים תשומות הם ניגשים לפקיד השומה ומתקזזים מיד.

אורית נוקד: תדחה להם גם את זה.

בועז סופר: שני שליש נהנים מהמצב.

רונית תירוש: תשווה את זה גם להם.

רונית תירוש: אני רוצה את אותו דין לכל עם ישראל.

רונית תירוש: למה מוסכניק או יועץ ארגוני צריכים לממן את המדינה?

רונית תירוש: אני לא מבינה את זה.

בועז סופר: אנחנו לא רואים אבחנה בין מדינה למישהו אחר.

בועז סופר: יש מצב שבו יש תנאי אשראי במשק.

בועז סופר: המדינה איננה צד לזה.

בועז סופר: אנחנו מאוד עקביים.

בועז סופר: אין פה שום דבר חדש שלא אמרו לפני.

בועז סופר: העלות פה היא אדירה.

בועז סופר: אנחנו לא יודעים להפלות בין המדינה לעוסקים אחרים.

בועז סופר: שני שליש מהעוסקים ייפגעו.

בועז סופר: אנחנו תוך 30 יום נגיש לוועדת הכספים את עמדתנו, כשבכלל זה הרענון של הוראות חשכ"ל.

בועז סופר: אני יודע שהנושא הזה של עסקים קטנים הוא מאוד חשוב.

בועז סופר: אנחנו רוצים לסייע בנושא הזה.

בועז סופר: לא תמיד יש לנו את פתרונות הקסם.

סטס מיסז'ניקוב: תוך 30 יום האוצר יביא את ההצעה שלו ואז נחליט אם לקדם את הצעות החוק או לעשות איזה שהוא תיקון מסוים בתוך ההצעות.

רונית תירוש: אם אפשר, שהחשכ"ל יפרסם את רענון התקנות לגבי אפשרות שכל עוסק שעובד מול המדינה יוכל להגיש חשבונית עסקה ולא חשבונית מס.

רונית תירוש: שתינתן לזה גם תהודה בתקשורת.

בועז סופר: אני אוציא עוד היום מכתב לסגן החשב הכללי שנתן את ההתחייבות הזאת.

רונית תירוש: אנחנו רוצים לדעת מתי זה יתפרסם.

רונית תירוש: אני מציעה שיושב-ראש הוועדה יוציא הודעה לעיתונות.